Document ID: 31995R2635

KOMMISSIONENS FORORDNING (EF) Nr. 2635/95 af 13. november 1995 om indførelse af et forudgående tilsyn med importen af visse tekstilvarer med oprindelse i De Forenede Arabiske Emirater
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 517/94 af 7. marts 1994 om den fælles ordning for indførsel af tekstilvarer fra en række tredjelande, som ikke er omfattet af bilaterale aftaler, protokoller eller andre arrangementer eller andre specifikke fællesskabsregler for indførsel (1), senest ændret ved forordning (EF) nr. 1325/95 (2), særlig artikel 11, stk. 1, sammenholdt med artikel 25, stk. 3, og
ud fra følgende betragtninger:
Kommissionen har konstateret, at importen i Fællesskabet af visse tekstilvarer, henhørende under kategori 4 (T-shirts), 5 (pullovere), 6 (benklæder), 7 (skjortebluser), 8 (skjorter), 9 (frottéstof), 20 (sengelinned), 21 (anorakker), 26 (kjoler), 157 (beklædningsgenstande af trikotage) og 161 (beklædningsgenstande af andet materiale end trikotage) med oprindelse i De Forenede Arabiske Emirater, nåede et meget højt niveau i 1994 efter en hurtig stigning i de foregående år, som vil kunne forstyrre Fællesskabets marked for de pågældende varer og påføre fællesskabsproducenterne af tilsvarende varer eller direkte konkurrerende varer skade eller medføre en trussel herom; importen er steget med 200-600 % i perioden 1989-1994 og ligger nu for hver varekategori på et niveau, der er meget højere end de tærskler, som har udløst forhandlinger om kvantitative restriktioner med mange eksportlande;
i betragtning af den anslåede produktionskapacitet i De Forenede Arabiske Emirater for de ovenfor nævnte tekstilvarer og af den hurtige stigning i importen heraf er der indledt en undersøgelse med henblik på at efterprøve oprindelsen af de pågældende varer; sideløbende hermed modtog Kommissionen fra Rådet den 14. juni 1994 direktiver til at føre forhandlinger med De Forenede Arabiske Emirater om handel med tekstilvarer; denne aftale har endnu ikke kunnet paraferes;
for at kunne følge udviklingen i den igangværende import og hurtigt påvise eventuelle negative konsekvenser for situationen i den berørte erhvervsgren i Fællesskabet, bør der, i en begrænset periode, indføres et forudgående fællesskabstilsyn med importen af de pågældende varer og som forudsætning for disse varers overgang til fri omsætning stilles krav om, at der forelægges et importdokument og som generel regel et oprindelsescertifikat udstedt af de kompetente myndigheder i De Forenede Arabiske Emirater;
i medfør af forordning (EF) nr. 517/94 kan Kommissionen træffe ovennævnte foranstaltninger, når de er i overensstemmelse med udtalelsen fra det ved samme forordning nedsatte udvalg; udvalget afgav ikke inden udløbet af den af formandens fastsatte frist udtalelse om det forelagte forslag til foranstaltninger, der skal træffes; den 5. oktober fik Rådet forelagt et tilsvarende forslag i overensstemmelse med ovennævnte forordnings artikel 25, stk. 3; Rådet traf ikke inden en frist på en måned nogen afgørelse; i overensstemmelse med artikel 25, stk. 3, i forordning (EF) nr. 517/94 skal Kommissionen træffe de planlagte foranstaltninger -
UDSTEDT FØLGENDE FORORDNING:
Artikel 1
Fra datoen for denne forordnings ikrafttræden føres der et forudgående fællesskabstilsyn med overgangen til fri omsætning af de tektilvarer, som er anført i bilag I, og som har oprindelse i De Forenede Arabiske Emirater.
Artikel 2
1. Overgang til fri omsætning i Fællesskabet af de i artikel 1 nævnte varer er betinget af, at der forelægges et importdokument udstedt af de i bilag II nævnte kompetente myndigheder i medlemsstaterne, og, medmindre det ved forelæggelse af et konnossement eller et andet transportdokument fastslås, at varerne på tidspunktet for denne forordnings ikrafttræden var under forsendelse til Fællesskabet, et oprindelsescertifikat udstedt af de kompetente myndigheder i De Forenede Arabiske Emirater.
2. Det i stk. 1 omhandlede importdokument udstedes automatisk og vederlagsfrit for alle de ønskede mængder inden for en frist på højst fem arbejdsdage efter, at den kompetente nationale myndighed har modtaget en anmeldelse fra en importør i Fællesskabet, uanset hvor i Fællesskabet denne er etableret.
3. Importdokumentet og importørens anmeldelse udfærdiges på en formular svarende til modellen i bilag VII i forordning (EF) nr. 517/94. Importdokumentet er gyldigt på hele Fællesskabets toldområde og kan anvendes i seks måneder regnet fra datoen for udstedelsen, så længe den gældende importliberaliseringsordning for de pågældende varer er i kraft.
4. Medlemsstaterne underretter Kommissionen om mængderne svarende til de ansøgninger om importtilladelse, de har modtaget, samt mængderne og beløbene, cif Fællesskabets grænse, for de varer, der er anført i bilaget, og som overgår til fri omsætning fra og med datoen for denne forordnings ikrafttræden. Denne underretning sker løbende ad elektronisk vej via det integrerede net, der er oprettet med henblik herpå.
Artikel 3
Denne forordning træder i kraft dagen efter offentliggørelsen i De Europæiske Fællesskabers Tidende.
Den anvendes indtil den 31. december 1996.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 13. november 1995.

Labels: 18
3
1